**LĒMUMS**

Liepājā

|  |  |
| --- | --- |
| 2021.gada 29.oktobrī |  Nr.405/14(prot. Nr.14, 1.§) |

Par atvieglojumiem izglītojamiem

sabiedriskajā transportā

Ministru kabinets 2021.gada 9.oktobrī ar rīkojumu Nr.720 “Par ārkārtējās situācijas izsludināšanu” (turpmāk arī - rīkojums Nr.720) visā valsts teritorijā, sākot no 2021.gada 11.oktobra, izsludināja ārkārtējo situāciju, paredzot noteiktus pārvietošanās ierobežojumus. Laika periodā no 2021.gada 13.oktobra līdz 2021.gada 27.oktobrim pašvaldības un sabiedriskā transporta pakalpojuma sniedzēji, kuri saņem dotācijas no pašvaldībām, nebija tiesīgi piemērot pašvaldības noteiktos braukšanas maksas atvieglojumus.

Atvieglojumi izglītojamiem sabiedriskajā transportā tika noteikti ar Liepājas pilsētas domes 2018.gada 11.oktobra saistošajiem noteikumiem Nr.19 “Par braukšanas maksas atvieglojumiem Liepājas pilsētas sabiedriskā transporta maršrutu tīklā”.

Papildus rīkojumā Nr.720 tika noteikts, ka laika periodā no 2021.gada 21.oktobra līdz 14.novembrim tiek pārtraukta mācību procesa norise klātienē un nodrošināmas mācības attālināti, izņemot vispārējās izglītības programmas apguvi no 1. līdz 3.klasei (tai skaitā starptautiskās izglītības programmas apguvi attiecīgajām klasēm atbilstošā izglītojamo vecuma grupā no 2021.gada 1.novembra). No minētās tiesību normas izriet, ka izglītojamiem no 1. līdz 3.klasei ir jādod iespēja no 2021.gada 1.novembra apmeklēt mācību procesu klātienē.

2021.gada 27.oktobrī Ministru kabinets izdarīja grozījumus rīkojumā Nr.720, citstarp, paredzot pašvaldībai tiesības pieņemt lēmumu par sabiedriskā transporta atvieglojumu noteikšanu izglītojamiem, kuriem mācību process noris klātienē.

Liepājas valstspilsētas pašvaldības dome uzskata, ka nedrīkst pasliktināt ģimeņu, kurās ir izglītojamie, materiālo stāvokli. Līdz ar to ir lietderīgi atjaunot atvieglojumu piešķiršanu iepriekš noteiktā apjomā tiem izglītojamiem, kuru mācību process tiks nodrošināts klātienē.

Lai nodrošinātu izglītojamiem iespēju apmeklēt mācību procesu klātienē, izmantojot tiem piešķirtos pašvaldības atvieglojumus, ievērojot likuma “Par pašvaldībām” 15.panta pirmās daļas 4.punktu un 21.panta pirmās daļas 27.punktu, Ministru kabineta 2021.gada 9.oktobra rīkojuma Nr.720 “Par ārkārtējās situācijas izsludināšanu” 5.49.39.1.apakšpunktu, Liepājas valstspilsētas pašvaldības dome **nolemj:**

1. Noteikt, ka laika periodā līdz ārkārtējās situācijas beigām ir piemērojami Liepājas pilsētas domes 2018.gada 11.oktobra saistošajos noteikumos Nr.19 “Par braukšanas maksas atvieglojumiem Liepājas pilsētas sabiedriskā transporta maršrutu tīklā” noteiktie atvieglojumi izglītojamiem, kuriem mācību process notiek klātienē.

2. Liepājas valstspilsētas pašvaldības izpilddirektoram veikt lēmuma izpildes kontroli.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas pilsētas Izglītības pārvaldei, vispārējās izglītības iestādēm, pašvaldības aģentūrai “Liepājas sabiedriskais transports”, Sabiedrisko attiecību un mārketinga daļai |